钦定古今图书集成/明伦汇编/宫闱典/第108卷 > 贾谧
## 钦定古今图书集成/明伦汇编/宫闱典/第108卷 > 贾谧

按《晋书贾充传》：“‘谧字长深，母贾牛，充少女也。父韩寿，
字德真，南阳堵阳人，魏司徒暨曾孙。美姿貌，善容止，
贾充辟为司空掾。充每䜩宾寮，其女辄于青璅中窥
之，见寿而悦焉，问其左右，识此人不，有一婢说寿姓
字，云是故主人’。女大感想，发于寤寐。婢后往寿家，具
说女意，并言其女光丽艳逸，端美绝伦。寿闻而心动”，
便令为通殷勤婢以白女，女遂潜修音好，厚相赠结，
呼寿夕入。寿劲捷过人，逾垣而至，家中莫知，惟充觉
其女悦畅异于常日。时西域有贡奇香，一著人则经
月不歇。帝甚贵之，惟以赐充及大司马陈骞。其女密
盗以遗寿。充寮属与寿燕处，闻其芬馥，称之于充。自
是充意知女与寿通，而其门阁严峻，不知所由得入，
乃夜中阳惊有盗，因使循墙以观其变。左右白曰：“无
馀异，惟东北角如狐狸行处。”充乃考问女之，左右具
以状对。充秘之，遂以女妻寿。寿官至散骑常侍、河南
尹。元康初卒，赠骠骑将军。谧好学，有才思，既为充嗣，
继佐命之后。又贾后专恣，谧权过人主，至乃锁系黄
门侍郎，其为威福如此。负其骄宠，奢侈逾度，室宇崇
僭，器服珍丽，歌僮舞女，选极一时。开阁延宾，海内辐
凑。贵游豪戚及浮竞之徒，莫不尽礼事之，或著文章
称美。谧以方贾谊、渤海石崇、欧阳建、荥阳潘岳、吴国
陆机、陆云、兰陵缪征、京兆杜斌、挚虞、琅邪诸葛诠、弘
农王粹、襄城杜育、南阳邹捷、齐国左思、清河崔基、沛国刘瓌，汝南和郁、周恢，安平索秀，颍川陈眕，太原郭
彰，高阳许猛，彭城刘讷，中山刘舆、刘琨，皆傅会于谧，
号曰“二十四友”，其馀不得预焉。历位散骑常侍、后军
将军、广城君薨，去职。丧未终，起为秘书监，掌国史。先
是，朝廷议立《晋书》限断，中书监荀勖谓宜以魏正始
起年，著作郎王瓒欲引嘉平已下朝臣尽入《晋史》，于
时依违，未有所决。惠帝立，更使议之。谧上议请从泰
始为断，于是事下三府，司徒王戎、司空张华、领军将
军王衍、侍中乐广、黄门侍郎嵇绍、国子博士谢衡皆
从谧议。骑都尉济北侯荀畯、侍中荀藩、黄门侍郎华
混以为宜用正始、开元。博士荀熙、刁协谓宜嘉平起
年，谧重执奏戎、华之议，事遂施行。寻转侍中，领秘书
监如故。谧时从帝幸宣武观校猎，讽《尚书》于会中召
谧受拜，诫左右勿使人知，于是众疑其有异志矣。谧
既亲贵，数入二宫，共愍怀太子游处，无屈降心。常与
太子奕棋争道，成都王颍在坐，正色曰：“皇太子国之
储君，贾谧何得无礼！”谧惧，言之于后，遂出颖为平北
将军，镇邺。及为常侍，侍讲东宫，太子意有不悦，谧患
之。而其家数有妖异，飘风吹其朝服飞上数百丈，坠
于中丞台。又蛇出其被中，夜暴雷震其室，柱陷入地，
压毁床帐，谧甚恐。及迁侍中，专掌禁内，遂与后成谋，
诬陷太子。及赵王伦废后，以诏召谧于殿前，将戮之，
走入西钟下，呼曰：“阿后救我！”乃就斩之。韩寿少弟蔚
有器望，及寿兄巩令保、弟散骑侍郎预吴王友鉴、谧
母贾午皆伏诛。初，充伐吴时，常屯项城，军中忽失充
所在。充帐下都督周勤，时昼寝，梦见百馀人录充引
入一迳，勤惊觉，闻失充，乃出寻索，忽睹所梦之道，遂
往求之，果见充行至一府舍，侍卫甚盛，府公南面坐，
声色甚厉，谓充曰：“将乱吾家事，必尔与！荀勖既惑吾
子，又乱吾孙，间使任恺黜汝而不去，又使庾纯詈汝
而不改。今吴寇当平，汝方表斩张华，汝之暗赣，皆此
类也。若不悛慎，当旦夕加罪！”充因叩头流血。公曰：“汝
所以延日月而名器如此者，是卫府之勋耳。终当使
系嗣死于钟虡之间，太子毙于金酒之中，小子困于
枯木之下”，荀勖“亦宜同。然其先德小浓，故在汝后。数
世之外，国嗣亦替。”言毕命去。充忽然得还营，颜色憔
悴，性理昏丧，经日乃复。及是谧死于钟下，贾后服金
酒而死，贾午考竟，用大杖，终皆如所言。赵王伦之败，
朝廷追述充勋，议立其后，欲以充后孙散骑侍郎众
为嗣。众阳狂自免，以子秃后充，封鲁公，又病死。永兴
中，立充从曾孙湛为鲁公，奉充后遭乱死，国除。泰始
中，人为充等谣曰：“贾、裴、王，乱纪纲；王、裴、贾，济天下。”言
亡魏而成晋也。